Åpning veiviserne 2021 16. juli 2021

Ved Sametingspresident Aili Keskitalo

Buorit olbmut,

Vår første store veiviser Elsa Laula Renberg var 27 år gammel da ho ga ut sitt kampskrift «inför lif eller dö? Sanningsord i de lappska forhållande» i 1904.

Sentralt i dette skriftet var spørsmål knytta til samisk rett til land og vann, og skolegang. Dette er spørsmål vi i dag – mer enn hundre år siden – fortsatt kjemper for. Elsa Laula Renberg er altså fortsatt aktuell og et forbilde for oss.

Elsa Laula Renberg var ei modig kvinne, som sto opp for de sakene ho brant for. I tillegg var ho dyktig til å bygge nettverk og til å organisere. Det store landsmøtet ho fikk på plass i Trondheim i 1916 var litt av et stykke arbeid. Og vi vet at ho også reiste rundt for å få på plass flere samiske møteplasser.

Det å være modig en egenskap som er viktig for oss samer. Jeg er stolt over å se at ungdom i dag er nettopp det - modige. Det å si ifra på bussen i Tromsø stå fram i sosiale eller nasjonale medier er modige handlinger som samisk ungdom viser med en stor selvfølgelighet. Det gjør meg som sametingspresident både stolt og glad.

Men det koster. I dag – som for over hundre år siden – er diskriminering og hatefulle ytringer et stort problem. Diskriminering av etniske grupper, minoriteter, skjeive og folk med funksjonsnedsettelser er et stort samfunnsproblem. Rasisme er et stort problem.

De samiske veiviserne er et flott prosjekt, som har vist seg å være svært viktig. Det at samisk ungdom er modige, og reiser rund for å fortelle våre fortellinger, er viktig i arbeidet med å skape kunnskap og forståelse.

Gratulerer til dere, og lykke til med det viktige oppdraget! Våre liv betyr noe!

Giitu mu ovvdas